‘ธนายง’ผงาดทันตาเห็น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ฮุบ‘บีทีเอส’สร้างกำไรมโหฬารหุ้นใหญ่อันดับ34เข้าตาสถาบัน
โพสต์ทูเดย์ — ธนายงกลายเป็นหุ้นเด่นบนจอเรดาร์ต่างชาติสถาบันหลังทุ่ม 4 หมื่นล้าน ฮุบบีทีเอสปิดทางขาดทุน มาร์เก็ตแคปใหญ่อันดับ 34 
นายคีรี กาญจนพาสน์ ประธานกรรมการ บริษัท ธนายง (TYONG) เปิดเผยว่า บริษัทได้ใช้เงินเพียง 40,034 ล้านบาท ในการซื้อหุ้นบริษัท ระบบขนส่งมวลชนกรุงเทพ (บีทีเอส) ในสัดส่วน 94.6% นับว่าคุ้มค่าสำหรับการลงทุนบีทีเอสที่มีมูลค่าระหว่าง 3.75 หมื่นล้านบาท 
สำหรับแหล่งเงินในการซื้อหุ้นบีทีเอส บริษัทชำระด้วยเงินสด 20,655 ล้านบาท และหุ้นของธนายงจำนวน 28,166 ล้านหุ้น ในราคาหุ้นละ 0.688 บาท โดยบริษัทเพิ่มทุนจากจำนวน 7,614,391,803 บาท เป็นจำนวน 65,142,190,902 บาท ทำให้มีมูลค่าหลักทรัพย์ตามราคาตลาด (มาร์เก็ตแคป) เพิ่มขึ้นมาอยู่อันดับที่ 34 หรือติด SET 50 ด้วยมูลค่า 56 หมื่นล้านบาท จากปัจจุบันเพียง 6,000 ล้านบาทเท่านั้น
ขณะเดียวกันการถือหุ้นใหญ่ในบีทีเอส ซึ่งคาดว่าจะแล้วเสร็จในเดือน พ.ค.นี้ ทำให้รายได้ของธนายงประมาณ 85% มาจากธุรกิจเดินรถไฟฟ้า ซึ่งงวดบัญชีปี 2552(สิ้นสุดวันที่ 31 มี.ค. 2553) มีกำไรสุทธิจากการดำเนินงานถึง 2,000 ล้านบาท แต่แง่กำไรสุทธิจะมีมากถึง 6,000 ล้านบาท เพราะมีกำไรพิเศษทางบัญชีเข้ามา 
ปัจจุบันบีทีเอสมีที่ดินในมือรอการพัฒนามูลค่าถึง 1 หมื่นล้านบาท แบ่งเป็นที่ 5 แปลง อยู่ระหว่างพัฒนาเป็นโรงแรม 3 แปลง อีก 1 แปลง พัฒนาเป็นอาคารชุดพักอาศัย 
“เมื่อดีลนี้เสร็จถือว่าบีทีเอสจะเข้าตลาดหุ้นทางอ้อมหรือแบ็กดอร์ลิสติง เพราะ 85% ของรายได้ธนายงมาจากธุรกิจเดินรถไฟฟ้า และทำให้ขนาดของธนายงแข็งแรงมากขึ้น” นายคีรี กล่าว
ทั้งนี้ หลังจากซื้อหุ้นกิจการบีทีเอสแล้วเสร็จ บริษัทจะเสนอขายหุ้นเพิ่มทุนจำนวน 20,446,441,022 หุ้น ราคาหุ้นละ 0.600.70 บาท มูลค่าประมาณ 1.2 หมื่นล้านบาท ให้กับผู้ถือหุ้นเดิมสัดส่วน 7 ต่อ 4 และแถมวอร์แรนต์ เพื่อนำเงินมาชำระเงินกู้จำนวน 2.2 หมื่นล้านบาท 
นายคีรี กล่าวว่า ขณะนี้มีผู้ถือหุ้นได้แสดงความต้องการจะใช้สิทธิซื้อหุ้นเพิ่มทุนแล้ว 70% และอีก 30% จะขายให้กับนักลงทุนสถาบันแทน ดังนั้นการระดมเงิน 1.2 หมื่นล้านบาท ไม่น่าจะมีปัญหา 
สำหรับดีลการซื้อบีทีเอสที่มีบริษัทหลักทรัพย์ ภัทร เป็นที่ปรึกษา ได้รั่วออกมาก่อนหน้าและเมื่อข่าวดีออกมาตามคาด นักลงทุนแห่ทิ้งหุ้น ฉุดราคาดิ่งลงต่ำสุดถึง 0.72 บาท ก่อนปิดที่ 0.77 บาท ลบ 7.23%